For første gang siden 1969 har Limfjordstunnelen søndag været åben for fodgængere. Tunnelen var åben i forbindelse med Aalborg Halvmarathon, hvor omkring 4500 mennesker deltog. Aalborg Halvmarathon er Danmarks eneste motionsløb, hvor deltagerne løber under vandet. Nederst i artiklen kan du se, hvordan det ser ud, når flere tusinde mennesker løber igennem Limfjordstunnelen. Løbet blev skudt i gang klokken 10, og det startede og sluttede ved Nordkraft. Herfra kunne løberne bevæge sig ud på en tur på lige over 21 kilometer. På ruten fik løberne set en del af Aalborgs varetegn, og løb både under vandet i Limfjordstunnelen og over vandet, da de løb over Limfjordsbroen. Derudover kom løberne forbi både Mølleparken, Kunsten, Aalborg Tårnet, Jomfru Ane Gade og Utzon Center. For tilskuerne har der også været en masse at kigge på. Flere steder på ruten var der enten livemusik, en DJ eller andet underholdning. I aften kan du se en reportage fra løbet i vores udsendelse klokken 19.30.

Opsummering:
Søndag løb hele 4500 mennesker igennem Limfjordstunnelen, da de deltog i Aalborg Halvmarathon.